Коми Республикаса Юралысь вӧзйис паськӧдны дінмуса семейнӧй капитал.

Вячеслав Гайзер сетіс Коми Республикалӧн Каналан Сӧветса депутатъяслы видлалӧм вылӧ гӧля олысь семьяяслы коймӧд да сы бӧрся кага чужӧм дырйи быдтӧлысся сьӧмӧн отсӧг сетӧм йылысь вӧзйӧм. «Челядя семьяяслы Коми Республикаын канму гарантияяс йылысь» оланпасӧ пыртӧм лӧсялана вежсьӧмъяссӧ видлаласны кӧч тӧлысь 20 лунӧ Каналан Сӧветлӧн кӧч тӧлысся локтан сессиялӧн заседание вылын.

Социальнӧй отсӧг мындасӧ вӧзйӧны индыны Коми Республикаын кагалы овны судзсяна медічӧт вынсьӧдӧм сьӧм ыджда тшупӧд серти да мынтыны сійӧс кагалы куим арӧс тыртӧдз. Оланпасӧ пыртӧм вежсьӧмъяс серти кутасны мынтыны быдтӧлысся сьӧм сэтшӧм семьяяслы, кӧні коймӧд кага да сы бӧрся челядь чужасны 2012 вося ӧшым тӧлысь 31 лун бӧрын. Тайӧ могъяс вылӧ республикаса сьӧмкудйын 2013 во вылӧ урчитӧма 13 миллион шайт гӧгӧр сьӧм.

«Унджык семья оз смелмӧдчы коймӧд кага вылӧ. Ӧд кага видзан отпуск дырйи мам оз уджав, семьялӧн чӧжӧсыс чинӧ, мукӧддырйиыс – тӧдчымӧн ёна. Кык кагаа семьялы татшӧм «чӧжӧс чинӧмыс» - зэв тӧдчанатор. Гозъяяслы, кодъяс кӧсйӧны быдтны куим да унджык челядьӧс, выль социальнӧй отсӧг пыртӧмыс лоас аслыссяма пыкӧдӧн, семья чӧжӧс чинӧмысь видзӧгӧн», - гӧгӧрвоӧдіс оланпас вӧзъян инӧдсӧ Коми Республикалӧн йӧзлы отсӧг сетан агентствоса веськӧдлысь Илья Семяшкин.

Та кындзи, Коми Республикаса Юралысь вӧзйис Каналан Сӧветса депутатъяслы вынсьӧдны быдтӧлысся социальнӧй сьӧм мынтӧмсӧ пенсия вылӧ петӧм мамъяслы, кодъяс чужтісны да быдтісны 7 да унджык челядьӧс. Ӧні татшӧм социальнӧй сьӧм мынтӧм вылӧ инӧдыс урчитӧма мамъяслы, кодъяс чужтісны 10 да унджык челядьӧс. 2013 воын тайӧ нормасӧ олӧмӧ пӧртӧм могысь республикаса сьӧмкудйысь сьӧмыс лоас кык миллион шайт гӧгӧр.

«Тайӧ петкӧдлӧ, мый ми пыдди пуктам миян муын олысь аньясӧс, кодъяс уна челядь быдтігӧн пуктісны ассьыныс тӧдчана пай семья институт ёнмӧдӧмӧ да республика сӧвмӧдӧмӧ», - пасйис И. Семяшкин.

Сійӧ сідзжӧ юӧртіс, мый республиканскӧй оланпастэчасӧ содтӧм вежсьӧмъяссӧ дасьтӧма сэтшӧм вӧзйӧмъяс тӧд вылӧ босьтӧмӧн, кутшӧмъясӧс висьталісны Вячеслав Гайзерлы дінмуса олысьяс.